Amerika op hoë gereedheid vir moontlike terreuraanvalle | Maroela Media
Amerika het Vrydag 'n wêreldwye reiswaarskuwing aan alle Amerikaners en Amerikaanse ambassades uitgereik om vir moontlike Al Qaeda-gedrewe aanvalle, veral in Noord-Afrika en die Midde-Ooste, gereed te wees. Tydens die vergadering in die Withuis is daar oor die moontlikheid gepraat om verskeie Amerikaanse-ambassades vir 'n onbepaalde tydperk te sluit. Die Withuis het nie in diepte oor dié dreigemente uitgebrei nie.
"Die president het verlede week die nasionale veiligheidspan opdrag gegee om alle moontlike stappe te doen om Amerikaners in die lig van die moontlike bedreiging, wat uit die Arabiese Skiereiland voortspruit, te beskerm," het die Withuis Sondag in 'n verklaring gesê.
'n Groep adviseurs het Sondag verder vergader om die situasie en opvolg-aksies te bespreek.
Tom Rooney, 'n lid van die Withuis se intelligensiekomitee, het aan Fox News gesê agente het van "gesprekke" per telefoon, internet en rekenaar- en ander kommunikasieafsetpunte afgelei dat 'n "baie spesifieke dreigement" die ronde doen.
'n Senior Amerikaanse beampte het gesê Amerikaanse magte is al vir 'n geruime tyd gereed om te reageer op moontlike gebeurlikhede in die Midde-Ooste en Noord-Afrika.
CBS News het berig dat intelligensiebeamptes bewus is van 'n dreigende komplot.
Talle ambassades wat gewoonlik op Sondae oop is, was gister gesluit. Ambassades in onder andere Jemen, Engeland en Duitsland is vir 'n onbepaalde tyd gesluit.